雜曲歌辭 結客少年場行
作者：虞世南
朝代：唐

paragraphs: 韓魏多奇節，倜儻遺名利。
共矜然諾心，各負縱橫志。
結友一言重，相思千里至。
綠沈明月弦，金絡浮雲轡。
吹簫入吳市，擊筑游燕肆。
尋源博望侯，結客遠相求。
少年重一顧，長驅背隴頭。
燄燄霜戈動，耿耿劒虹浮。
天山冬夏雪，交河南北流。
雲起龍沙暗，木落鴈行秋。
輕生徇知己，非是爲身謀。